আর্জেন্টিনার কাছে হারের ধাক্কা, ছাঁটাই ব্রাজিলের কোচ

ওয়েব ডেস্ক: আর্জেন্টিনার (Argentina) কাছে ৪-১ হারের ধাক্কা সামলে উঠতে পারলেন না ব্রাজিলের (Brazil) কোচ দোরিভাল জুনিয়র (Dorival Jr)। তাঁকে বরখাস্ত করল সে দেশের ফুটবল ফেডারেশন। ২০২৪ সালের জানুয়ারি মাসে দায়িত্ব নিয়েছিলেন দোরিভাল। ১৬টি ম্যাচে ডাগ আউটে ছিলেন। তাঁর অধীনেই গত বছরের কোপা আমেরিকায় (Copa Amrica) শেষ ষোলো থেকে ছিটকে গিয়েছিল পাঁচবারের বিশ্বচ্যাম্পিয়নরা। কিন্তু আর্জেন্টিনার কাছে শোচনীয় হারেই চাকরি গেল তাঁর।

ব্রাজিল ফুটবল কনফেডারেশনের (CBF) তরফে বিবৃতি দিয়ে জানিয়ে দেওয়া হয়েছে, জাতীয় দলের কোচের পদে আর থাকছেন না দোরিভাল জুনিয়র। তাঁকে ধন্যবাদ জানিয়ে বলা হল, পরিবর্ত খোঁজা শুরু হয়েছে।

আরও পড়ুন: প্লে অফে আজ চ্যাম্পিয়ন মুম্বই বনাম বেঙ্গালুরু

ভিনিসিয়াস জুনিয়রদের (Vinicius Jr) পরবর্তী কোচ হবেন তা নিয়েই শুরু হয়েছে জল্পনা। শোনা যাচ্ছে, রিয়াল মাদ্রিদের হেড কোচ কার্লো আন্সেলোত্তিকে (Carlo Ancelotti) আরও একবার অনুরোধ করতে পারেন ব্রাজিলিয়ান ফুটবল কনফেডারেশনের প্রেসিডেন্ট এডনাল্ডো রদ্রিগেজ। নাম শোনা যাচ্ছে আল হিলাল কোচ হর্হে জেসুসেরও। এই দুজনের একজন হলে ব্রাজিল প্রথম কোনও বিদেশি কোচকে নিযুক্ত করবে।

আর্জেন্টিনার কাছে ব্রাজিলের ৪-১ পরাজয় হয়েছিল ২০২৬ বিশ্বকাপের যোগ্যতা অর্জন পর্বের খেলায়। যোগ্যতা অর্জন পর্বে সাম্বা বাহিনী পাঁচ নম্বরে আছে। প্রথম ছয়ে থাকা দল সরাসরি বিশ্বকাপে খেলার সুযোগ পায়। জুন মাসে দ্বিতীয় স্থানে থাকা ইকুয়েডর এবং ষষ্ঠ স্থানে থাকা প্যারাগুয়ের বিরুদ্ধে খেলা ভিনিসিয়াস, রদ্রিগো, রাফিনহাদের।

দেখুন অন্য খবর: